فيدجي (ب لفيدجية: Viti - ب لهندية د فيدجي: फ़िजी) هي بلاد ديال 330 جزيرة (منها 110 مسكونين) جات ف لجنوب د لمحيط لهادي، و بعيدة ب 2000 كيلوميطر من الشمال الشرقي د نيوزيلاندا. أقرب لبلايص ليها هوما ڤانواتو ف لغرب و كاليدونيا الجديدة (تابعة لفرانسا) ف لجنوب لغربي و نيوزيلاندا ف لجنوب الشرقي، و طونݣا ف الشرق، و واليس و فوتونا (تابعين لفرانسا) و صاموا ف الشمال الشرقي، و توڤالو ف الشمال. أول علاقة ديال فيدجي مع لأوروپيين كانت ملّي دخلوها مستكشفين هولانديين ف لقرن 17، و موراها دخلو ليها بريطانيين، حتا ستعمراتها بريطانيا ف 1874، و بقات مستعمرة تال 1970. من مورا بزاف د لينقيلابات، ولاّت فيدجي جمهورية ف 1987، و تاتسمّا رسميا من ديك الساعة لجمهورية د لجزر د فيدجي. تيسكنو ف فيدجي تقريبا 900 ألف واحد و لعاصمة ديالها هي سوڤا. لبلاد عندها تلاتة د اللغات الرسمية هي لفيدجية و لينݣليزية و لهندية د فيجي، و لفلوس اللي كاتخدّم هي الدولار د فيدجي. لقتيصاد ديال فيدجي تيتعتابر طالع مقارنة مع لجزر لاخرا د لمحيط لهادي، و تيرتاكز على السياحة و على الصدرات د السكّار.